**И Н Ф О Р М А Ц И Ј А**

**О СТАЊУ МАЛОЉЕТНИЧКЕ ДЕЛИНКВЕНЦИЈЕ НА ПОДРУЧЈУ ГРАДА**

**БИЈЕЉИНА**

Програмом рада Скупштине градa Бијељина за 2017. годину предвиђено је разматрање Информације о стању малољетничке делинквенције на подручју града Бијељина у претходној, 2016. години.

Информација је сачињена на основу података којима располажу Центар јавне безбиједности Бијељина, Основни суд Бијељина, Окружно Тужилаштво у Бијељини и Центар зa социјални рад Бијељина.

Циљ Информације је да се сагледају стање и проблеми у овој области како би се могле предузимати одговарајуће превентивне мjере на сузбијању малољетничког преступништва.

Преступништво младих има приоритет у рјешавању код институција чији је задатак да раде на евидентирању, санкционисању, праћењу, превенцији и ресоцијализацији малољетних преступника. То су првенствено центри за социјални рад, полиција, тужилаштва и судови.

Кроз информацију која слиједи, сумираће се резултати рада наведених институција са посебним освртом на број починилаца кривичних дјела, њихову феноменологију и актуелне проблеме са којима се суочавају малољетници и њихове породице, али и институције у свом раду.

Према малољетницима, који се налазе у сукобу са законом, примјењују се посебна правила поступања која су уређена Законом о заштити и поступању са дјецом и малољетницима у кривичном поступку („Службени гласник Републике Српске“ брoj 1/11) . Према овом Закону, појам дјетета и малољетника дефинише се на следећи начин:

* Дијете је свако лице које није навршило 18 година;
* Према дјетету, које у вријеме извршења кривичног дјела није навршило 14 година, не могу се изрећи кривичне санкције – то су кривично неодговорна лица и према њима мјере изриче и проводи орган старатељства;
* Малољетницима коју су навршили 14 а нису навршили 18 година, уколико почине кривично дјело, могу се изрећи санкције и друге мјере предвиђене законом.

У следећој табели дајемо приказ броја евидентираних малољетника у сукобу са законом добијених од Центра јавне безбједности Бијељина, Окружног тужилаштава у Бијељини, Основног суда у Бијељини и Центра за социјални рад Бијељина.

|  |  |  |  |  |  |
| --- | --- | --- | --- | --- | --- |
| Установа | 2012 | 2013 | 2014 | 2015 | 2016 |
| Центар јавне безбиједности | 80 | 111 | 49 | 39 | 34 |
| Тужилаштво | 138 | 170 | 54 | 87 | 90 |
| Основни суд | 10 | 10 | 12 | 14 | 13 |
| Центар за социјални рад | 58 | 105 | 42 | 42 | 34 |

*Табела 1. Малољетници у сукобу са законом*

1. **Центар јавне безбиједности Бијељина**

Центар јавне безбиједности Бијељина је у 2016. години, надлежном тужилаштву, доставио 26 извјештаја против 34 малољетна лица починиоца кривичних дјела и то 7 малољетника узраста до 14 година; 16 малољетника узраста од 14-16 година, 11 малољетника узраста од 16-18 година, и сви су мушког пола. Ова лица починила су 28 кривичних дјела, од чега је: 2 кривична дјела „Тешка тјелесна повреда“; 4 кривична дјела „Тешка крађа“; 15 кривичних дјела „Крађа“; 1 кривично дјело „Оштећење туђе ствари“; 1 кривично дјело „Разбојништво“; 1 кривично дјело „Угрожавање сигурности“ и 4 остала кривична дјела. Евидентирана су 4 малољетника, повратника, у вршењу кривичних дјела као и 7 кривично неодговорних малољетних лица.

По основу прекршаја евидентирана су 33 малољетна лица.

У претходној години, малољетним лицима, од стране полицијских службеника, нису изрицане мјере полицијског упозорења.

Центар јавне безбиједности, у протеклом периоду, проводио је низ превентивних активности везаних за малољетнике у сукобу са законом и то: „Школски полицајац“, „Отворена врата“ и „Међународни дан борбе против злоупотребе и коришћења дрога“, којим поводом су подјељење брошуре и промотивни материјал за грађане.

Од маја 2014. године, Центар јавне безбједности Бијељина активно учествује у пројекту „Заштита дјеце изложене ризику и контакту са законом у БиХ“ који на подручју Града Бијељина проводи Биро за људска права из Тузле. Урађен је Акциони план превенције малољетничког преступништва и примјене алтернативних мјера у Граду Бијељина.

У протеклој години Центар јавне безбиједности је, на основу „Плана превентивних активности на спречавању и сузбијању малољетничке делинквенције у основним и средњим школама на подручју Републике Српске“ реализовао 81 предавање у свим основним и средњим школама, ученицима седмог разреда основних школа и првог разреда средњих школа, тако да је на истим присуствовало укупно 4832 ученика.

Сарадња са надлежним субјектима, Тужилаштвом, Основним судом, Центром за социјални рад, основним и средњим школама и здравственим установама, била је на задовољавајућем нивоу, а сарадња се одвијала континуирано кроз размјену података, информација, консултација, потписивања протокола и сл. У школама је редовно присутан школски полицајац, који сарађује са наставним особљем и ученицима.

Проблеми, са којима се сусреће Центар јавне безбиједности Бијељина приликом рада са малољетницима, огледају се у недостатку установа за смјештај и преваспитавање младих, прихватилишта и сл. Оснивањем оваквих установа извршило би се адекватно збрињавање и васпитање малољетника са проблематичним развојем. Наведени проблем, Центар јавне безбиједности је, у више наврата, истицао надлежним институцијама, владиним и невладиним организацијама, јер су малољетници и даље препуштени улици и понављању кривичних дјела.

1. **Окружно тужилаштво у Бијељини**

У 2016. години Окружно тужилаштво је запримило 76 извјештаја против малољетнихлица. Овим извјештајима обухваћено је 101 малољетник, починилац кривичних дјела. Из претходног периода пренијето је 14 предмета којима је било обухваћено 26 малољетних лица. У току 2016. године укупно је било у раду 90 предмета тј. 127 малољетних лица. Против 26 малољетних лица у 14 предмета, поступци нису окончани.

|  |  |  |
| --- | --- | --- |
| Начин рјешавања | Број предмета | Број лица |
| Непокретање припремног поступка | 45 | 59 |
| Покренуто припремних поступака | 32 | 46 |
| Остало неријешено у фази пријаве | 13 | 22 |
| Остало неријешено у фази припремног поступка | 15 | 15 |

*Табела 2. Поступање Окружног тужилаштва*

У 2016. години Тужилаштво је ставило приједлоге за изрицање васпитних и заводских мјера у 18 предмета и то:

* Заводска мјера (васпитно поправни дом)-2 предмета за 2 лица
* Ванзаводске, васпитне, мјере (укор, појачан надзор) – 16 предмета за 27 лица.

**3. Основни суд у Бијељини**

Подаци Основног суда у Бијељини о броју ријешених предмета према малољетницима у кривичном и прекршајном поступку у 2016. години:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Број ријешених предмета | Васпитна мјера појачаног надзора органа социјалног старања | Васпитна мјера појачан надзор родитеља | Заводска мјера упућивање у васпитно-поправни дом | Укор | Број малољетника према којима су изречене мјере | Обустава поступка | Разлози обуставе поступка | Број малољетника обухваћених обуставом поступка |
| 11 | 3 | 4 | 1 | 2 | 13 | 1 | Малољетник постао пунољетно лица | 1 |

*Табела 3. Кривични реферат*

|  |  |  |
| --- | --- | --- |
| Број малољетника починилаца прекршаја | Број почињених прекршаја по врстама прекршаја | Број изречених мјера по врстама |
| **44** | Прекршаји из области саобраћаја **20**  Прекршаји из области јавног реда и мира **20**  Прекршаји по Закону о спречавању насиља у породици **2** | Условнаосуда **1**  Укор **29**  Појачан надзор органа социјалног старања **2** |

*Табела 4. Прекршајни реферат*

Поред табеларно приказаних изречених прекршајних мјера, донесене су и 3 одлуке о ослобађању од прекршајне одговорности, 3 рјешења о одбачају и 1 рјешење о прекиду поступка.

1. **Центар за социјални рад Бијељина**

У 2016. години Центар за социјални рад Бијељина је регистровао је 76 малољетникa са различитим облицима девијантног понашања. Број малољетника је у опадању обзиром да је у току 2015. године регистровано 95 малољетника.

Од укупног броја малољетника са девијатним понашањем, 34 је малољетника у сукобу са законом, који су починили 17 кривичних дела ( разбојништва, крађе, тешке крађе, покушај убиства, наношење тешких телесних повреда, силовање у покушају).

Починиоци прекршаја, којих је у 2016. години евидентирано 17, чинили су дјела из Закона о нарушавању јавног реда и мира (11 прекршаја) и Закона о основама безбиједности саобраћаја на путевима у Босни иХерцеговини (6 прекршаја).

У протеклом периоду евидентирано је 42 малољетника са различитим облицима асоцијалног понашања (непоштовање ауторитета, непохађање наставе, посебно бахато понашање, скитња, бјежање од куће, просјачење и сл.). Највећи број ових малољетника упућиван је у току 2016. године у Дневни центар за дјецу у ризику.

**Дневни центар за дјецу у ризику**

Дневни центар за дјецу у ризику је отворен уз подршку развојног института «Alijansa Franko Bartoli», као организациона јединица Центра за социјални рад Бијељина, на период од двије године.

Објекат, намјењен услузи Дневног центра за дјецу у ризику и услузи социјалног становања уз подршку, налази се у улици Галац број 80 у Бијељини.

Број дјеце која су прошла/користила услуге Дневног центра за децу у ризику у току 2016. године је 68 дјеце из различитих категорија (дјеца са друштвено неприхватљивим понашањем/ склона скитњи, бјежању, непослушна дјеца, дјеца ометена породичним приликама, дјеца из породица које су оптерећене разводима бракова, дјеца са проблемима у васпитно образовном процесу/дјеца која тешко прате наставни процес, која бјеже са наставе, која непоштују ауторитет, која имају велики број неоправданих изостанака, дјеца под старатељством, дјеца из хранитељских породица, дјеца са проблемима у адаптацији на социјалну средину, дјеца са различитим проблемима личности итд).

Сврха њиховог упућивања у Дневни центар за дјецу у ризику је да им се кроз организоване и осмишљене програме пружи подршка и унаприједи квалитет живота, како би се што боље интегрисали у ширу социјалну средину.

Активности које су се проводиле у Дневном центру за дјецу у ризику одвијале су се кроз:

- подршку у учењу за дјецу која имају проблем у савладавању наставног плана и програма, а која су упућена од стране других институција

- организовање индивидуалних и групних третмана са са дјецом у ризику

-организовање радно-окупационих, односно едукативних активности које подстичу развој нових знања и вештина

-организовање слободног времена у складу са потребама и интересовањем корисника, организовање пригодних културно-забавних садржаја у оквиру дневног боравка,спортских активности, уређења простора и сл.

-рад на подстицању сарадње међу институцијама.

Имајући у виду да Дневни центар за дјецу у ризику, у току 2016. године није имао финансијска средства планирана у буџету Центра, запошљавања нових радника није било. Рад у Дневном центру организовао се прерасподелом радног ангажовања стручних радника Центра за социјални рад Бијељина и укључивањем волонтера. Тако је за потребе организовања и координације радом Дневног центра ангажован специјални педагог Центра. Поред њега, дипломирани психолог, дипломирани педагог и дипломирани социјални радник-свој допринос раду Дневног центра дали су кроз организовање и рад радноокупационих, индивидуалних и групних радионица.

Волонтери су дали значајан допринос и то на начин да су три волонтера свакодневно радили у Дневном центру. У сарадњи са коордионатором, њихов задатак је био да воде рачуна о евиденцији корисника, учествују о одржавању реда и хигијене, раде у радионицама, подршка су дјеци и сл.

У току 2016. године одвијале су се активности у оквиру радних група које су формиране у циљу заштите и подршке дјеци и малољетницима у ризику и у сукобу са законом, кроз пројекат Бироа за људска права Тузла „Заштита дјеце у ризику и дјеце у правосудном систему Босне и Херцеговине“ и кроз ,, Радну групу за заштиту и безбиједност дјетета на подручју града Бијељина,,. У обје радне групе, именовани су представници институција значајних за рјешавање проблема дјеце и младих са подручја града Бијељина.

У циљу афирмације и јачања услуге дневног збрињавана дјеце у ризику, потписан је Протокол о сарадњи са основним школама са подручја Града Бијељина у јануару 2016. године. Протокол су потписале скоро све централне школе са подручја Града Бијељина али је сарадња, због територијалне заступљености дјеце, настављена највише са градским основним школама.

Такође, потписан је споразум између Града Бијељина, Педагошког факултета у Бијељини и Центра за социјални рад Бијељина чиме је отворена могућност да студенти друге и треће године Педагошког факултета, смјер васпитач и смјер професор разредне наставе, практичну наставу одрађују у Дневном центру.

Настављена је сарадња са Њемачком организацијом Gesellshaft für Internationale Zusammenarbeit (GIZ), кроз пројекте ,,Подршка хранитељским породицама и дјеци под старатељством са подручја Града Бијељина,, и „Илегалне миграције, превенција и реакција“. Оба пројекта су реализована или започета са реализацијом у току 2016. године.

У априлу мјесецу, у сарадњи да Комуналном полицијом Града Бијељина обиљежен је „Април-мјесец чистоће“.

У мају 2016. године, Дневни центар посjетили су представници Министарства здравља и социјалне заштите Републике Српске, а у јулу директорица УНИЦЕФ-а за Босну и Херцеговину.

У сарадњи са Фондациојом „Лара“ обиљежен је Међународни дан пријатељства, којом приликом је дијељен промотивни материјал на градском тргу у Бијељини. Остварена је сарадња са Филозофским факултетом у Тузли, Одсјек социјални рад, у оквиру које је 8 студената обавило студентску праксу у трајању од по 45 сати.

ЗАКЉУЧЦИ

* Наставити активности Радне групе за заштиту безбиједности дјеце на подручју Града Бијељина
* Интензивирати сарадњу са релевантним институцијама, посебно са основним и средњим школама на подручју Града Бијељина
* Кадровски ојачати Дневни центар за дјецу у ризику-у 2017. години запослити, најмање, једног стручног радника.

Бијељина, јули 2017. године

**ОБРАЂИВАЧИ**

**ЈУ ЦЕНТАР ЗА СОЦИЈАЛНИ РАД БИЈЕЉИНА**

**ЦЕНТАР ЈАВНЕ БЕЗБИЈЕДНОСТИ БИЈЕЉИНА**

**ОКРУЖНО ТУЖИЛАШТВО У БИЈЕЉИНИ**

**ОСНОВНИ СУД У БИЈЕЉИНИ**